## Tehnički propis za prozore i vrata

### NN 69/2006 (21.6.2006.), Tehnički propis za prozore i vrata

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**1661**

Na temelju članka 16. Zakona o gradnji (»Narodne novine«, br. 175/03 i 100/04)
ministrica zaštite okoliša, prostornog uređenja i graditeljstva, donosi

## TEHNIČKI PROPIS

### ZA PROZORE I VRATA

Članak 1.

Ovim se Tehničkim propisom (u daljnjem tekstu: Propis), u svrhu ispunjavanja
bitnih zahtjeva za građevinu, propisuju tehnička svojstva i drugi zahtjevi za
građevne proizvode – prozore i vrata koji se ugrađuju u građevine (u daljnjem
tekstu: prozori i vrata), te način potvrđivanja sukladnosti prozora i vrata s
navedenim zahtjevima.

Članak 2.

(1) Vrata u smislu ovoga Propisa su vrata namijenjena isključivo prolazu
pješaka.
(2) Prozorima odnosno vratima u smislu ovoga Propisa smatraju se:
– vanjski prozori odnosno vrata, ugrađeni u građevinske otvore građevnih
dijelova koji razdvajaju unutarnji prostor građevine od vanjskog prostora,
– ostali prozori odnosno vrata, na koje se odnose zahtjevi otpornosti na
opterećenje vjetrom, vodonepropusnosti, propusnosti zraka, prolaska topline,
zvučne izolacije te otpornosti na požar i propuštanje dima.
(3) Prozorima odnosno vratima smatraju se i stijene, po konstrukciji slične
prozorima ili vratima, koje se ugrađuju u građevinske otvore na isti način kao
prozori ili vrata, ako se na njih odnose uvjeti odnosno zahtjevi iz stavka 2.
ovoga članka.

Članak 3.

Ovaj se Propis ne primjenjuje na:
– vrata i stijene izrađene u potpunosti od stakla,
– rotirajuća vrata,
– vrata opremljena mehaničkim pogonom,
– ostakljene krovne konstrukcije i druge krovne konstrukcije sličnog pokrova,
– ovješene fasade,
– garažna vrata, industrijska vrata i vrata za skloništa.

Članak 4.

Tehnička svojstva prozora i vrata moraju biti takva da, u predviđenom roku
trajanja građevine, uz propisanu odnosno projektom određenu ugradnju i
održavanje, oni podnesu sve utjecaje uobičajene uporabe i utjecaje okoline, tako
da građevina u koju su ugrađeni ispunjava bitne zahtjeve.

Članak 5.

Prozori i vrata proizvode se u proizvodnim pogonima izvan gradilišta.

Članak 6.

(1) Prozori i vrata smiju se ugraditi u građevinu ako ispunjavaju zahtjeve
propisane ovim Propisom i ako su za prozor odnosno vrata izdane izjave o
sukladnosti u skladu s odredbama posebnog propisa.
(2) Prozori i vrata koji se ugrađuju između prostora i/ili prostorija koje
pripadaju različitim požarnim sektorima smiju se ugraditi u građevinu ako
ispunjavaju uvjet iz stavka 1. ovoga članka i ako je za njih izdana potvrda o
sukladnosti u skladu s priznatim tehničkim pravilima iz članka 14. ovoga
Propisa.
(3) Prozori i/ili vrata proizvedeni prema projektu za potrebe ugradnje u tu
građevinu, smiju se ugraditi ako je za prozor odnosno vrata dokazana
uporabljivost u skladu s projektom i ovim Propisom.
(4) Dokumentacija s kojom se isporučuju prozori i/ili vrata mora sadržavati:
– podatke koji povezuju radnje i dokumentaciju o sukladnosti prozora odnosno
vrata i izjave o sukladnosti iz stavka 1. ovoga članka odnosno potvrde o
sukladnosti iz stavka 2. ovoga članka,
– podatke u vezi s označavanjem prozora odnosno vrata propisane u Prilogu iz
članka 7. stavka 1. ovoga Propisa, i
– druge podatke značajne za rukovanje, prijevoz, pretovar, skladištenje,
ugradnju, uporabu i održavanje prozora i/ili vrata te za njihov utjecaj na bitna
svojstva i trajnost građevine.
(5) U slučaju nesukladnosti prozora odnosno vrata s tehničkim specifikacijama
ili projektom za taj građevni proizvod, proizvođač prozora i/ili vrata mora
odmah prekinuti njihovu proizvodnju i poduzeti mjere radi utvrđivanja i
otklanjanja grešaka koje su nesukladnost uzrokovale.
(6) Ako dođe do isporuke nesukladnog prozora i/ili vrata proizvođač odnosno
uvoznik mora, bez odgode, o nesukladnosti toga građevnog proizvoda obavijestiti
sve kupce, distributere, ovlaštenu pravnu osobu koja je sudjelovala u
potvrđivanju sukladnosti i Ministarstvo zaštite okoliša, prostornog uređenja i
graditeljstva.
(7) Proizvođač odnosno uvoznik i distributer prozora i/ili vrata, te izvođač
građevine, dužni su poduzeti odgovarajuće mjere u cilju održavanja svojstava
prozora odnosno vrata tijekom rukovanja, prijevoza, pretovara, skladištenja i
njihove ugradnje u građevinu.

Članak 7.

(1) Tehnička svojstva i njihovo specificiranje, potvrđivanje sukladnosti,
dokazivanje uporabljivosti, označavanje i ispitivanje prozora i vrata, te
potrebni kontrolni postupci kao i drugi zahtjevi koje moraju ispunjavati prozori
i vrata, određeni su u Prilogu ovoga Propisa.
(2) Potvrđivanje sukladnosti prozora odnosno vrata, koji nisu obuhvaćeni normama
ili znatno odstupaju od normi na koje upućuje Prilog iz stavka 1. ovoga članka,
provodi se prema tehničkim dopuštenjima za te građevne proizvode.
(3) Potvrđivanje sukladnosti u smislu stavaka 1. i 2. ovoga članka obuhvaća
radnje ocjenjivanja sukladnosti prozora odnosno vrata.

Članak 8.

(1) Svojstva prozora odnosno vrata za predvidive uvjete uobičajene uporabe
građevine i predvidive utjecaje okoliša na građevinu u njezinom projektiranom
uporabnom vijeku moraju se odrediti projektom građevine, osobito u vezi:
– otpornosti na opterećenje vjetrom, koja mora odgovarati predviđenom djelovanju
vjetra,
– vodonepropusnosti, koja mora odgovarati utjecaju kiše pri predviđenom
djelovanju vjetra,
– propusnosti zraka, za prozore i vrata koji se ugrađuju u prostorima i
prostorijama koje moraju ispunjavati uvjete izmjene zraka i/ili toplinskih
gubitaka provjetravanjem (kuhinje, kupaonice, radne i pomoćne prostorije i sl.)
sukladno posebnom propisu,
– prolaska topline, za prozore i vrata koji se ugrađuju između vanjskog prostora
i grijanih prostorija odnosno između prostorija koje imaju različitu unutarnju
projektnu temperaturu sukladno posebnom propisu,
– zvučne izolacije, za prozore i vrata koji se ugrađuju između prostora i/ili
prostorija s različitim razinama buke sukladno posebnom propisu,
– otpornosti na požar i propuštanje dima, za prozore i vrata koji se ugrađuju
između prostora i/ili prostorija koje pripadaju različitim požarnim sektorima
sukladno posebnom propisu.
(2) Uvjeti za ugradnju, uporabu i održavanje prozora i vrata moraju se odrediti
projektom građevine tako da se ispune bitni zahtjevi i drugi uvjeti koje mora
ispunjavati građevina.
(3) Ako je projektirani uporabni vijek građevine duži od projektiranog uporabnog
vijeka prozora i/ili vrata, projektom se moraju odrediti uvjeti i način njihove
zamjene.

Članak 9.

Ako se prozori i/ili vrata proizvode prema projektu, tada glavni projekt mora u
programu kontrole i osiguranja kvalitete sadržavati zahtjeve u vezi
karakteristika prozora odnosno vrata i postupaka dokazivanja njihove
uporabljivosti, najmanje na razini određenoj normama na koje upućuje Prilog iz
članka 7. stavka 1. ovoga Propisa.

Članak 10.

(1) Kod rekonstrukcije odnosno adaptacije građevine, novougrađeni prozori i/ili
vrata smiju imati jednaka ili povoljnija svojstva od postojećih ugrađenih
prozora ili vrata odgovarajućeg položaja i namjene u građevini, a dokazivanje
uporabljivosti tih prozora odnosno vrata provodi se odgovarajućom primjenom
norma na koje upućuje Prilog iz članka 7. stavak 1. ovoga Propisa.
(2) Kod održavanja građevine odgovarajuće se primjenjuju odredbe stavka 1. ovoga
članka, s time da se ne smije mijenjati oblik i veličinu zamijenjenih prozora
odnosno vrata.

Članak 11.

Ugradnja i održavanje prozora odnosno vrata određenih projektom moraju biti
takvi da osiguraju ispunjavanje projektom određenih svojstava prozora i/ili
vrata i ispunjavanje drugih uvjeta iz članka 8. ovoga Propisa.

PRIJELAZNE I ZAVRŠNE ODREDBE

Članak 12.

U građevinu koja se izvodi prema građevinskoj dozvoli čiji je sastavni dio
glavni projekt izrađen u skladu s priznatim tehničkim pravilima koja se odnose
na prozore i vrata smiju se ugrađivati prozori i vrata specificirani prema ovom
Propisu uz uvjet da:
– imaju odgovarajuća tehnička svojstva i na odgovarajući način ispunjavaju druge
zahtjeve određene glavnim projektom, te da je
– to određeno izvedbenim projektom i da je u skladu s njim utvrđeno da su
uporabljivi za tu građevinu uključujući uvjete njezine uporabe i utjecaje
okoline.

Članak 13.

(1) Danom stupanja na snagu ovoga Propisa na prozore i vrata, koji se
specificiraju prema ovom Propisu, prestaju se primjenjivati priznata tehnička
pravila sadržana u Pravilniku o tehničkim normativima za projektiranje i
izvođenje završnih radova u građevinarstvu (»Službeni list« 21/90), te priznata
tehnička pravila i tehničke specifikacije na primjenu kojih ta priznata tehnička
pravila upućuju, a koji su u suprotnosti s odredbama ovoga Propisa.
(2) Postupci izdavanja svjedodžbi o ispitivanju prozora odnosno vrata prema
priznatim tehničkim pravilima iz stavka 1. ovoga članka započeti do 30. rujna
2006. godine dovršit će se prema tim tehničkim pravilima.
(3) Svjedodžbe o ispitivanju prozora odnosno vrata izdane prema priznatim
tehničkim pravilima iz stavka 1. ovoga članka priznaju se kao dokaz
uporabljivosti tih građevnih proizvoda do datuma važenja koji je u njima
određen, ali ne kasnije od 31. ožujka 2007. godine.
(4) Na temelju glavnog projekta u kojem su prozori i vrata specificirani prema
priznatim tehničkim pravilima iz stavka 1. ovoga članka može se izdati
građevinska dozvola ako je zahtjev za izdavanje te dozvole zajedno s glavnim
projektom podnesen do 30. rujna 2006. godine.

Članak 14.

(1) Danom stupanja na snagu ovoga Propisa na prozore i vrata koji se
specificiraju prema ovom Propisu nastavljaju se primjenjivati priznata tehnička
pravila koja se odnose na uporabljivost prozora i vrata, a sadržana su u
Pravilniku o obaveznom atestiranju elemenata tipnih građevinskih konstrukcija na
otpornost prema požaru te o uvjetima kojima moraju udovoljavati organizacije
udruženog rada ovlaštene za atestiranje tih proizvoda (»Službeni list« 24/90 i
»Narodne novine« 47/97 i 68/00), te priznata tehnička pravila i tehničke
specifikacije na primjenu kojih ta priznata tehnička pravila upućuju.

Članak 15.

Do potpisivanja ugovora kojim se uređuje područje građevnih proizvoda između
Republike Hrvatske i Europske unije, označavanje prozora i vrata koji odgovaraju
hrvatskim normama donesenim u skladu s načelima usklađivanja europskog
zakonodavstva provodi se u skladu s odredbama posebnog propisa kojim se uređuje
to pitanje.

Članak 16.

(1) Nakon potpisivanja ugovora iz članka 15. ovoga Propisa i u skladu s tim
ugovorom, za projektiranje, izvođenje i održavanje građevina mogu se rabiti i
prozori i vrata sukladni harmoniziranim tehničkim specifikacijama na koje ovaj
Propis ne upućuje ako:
– su naslovi, referencijske oznake i datum početka primjene tih tehničkih
specifikacija, te datum završetka istovremene primjene oprečnih nacionalnih
tehničkih specifikacija objavljeni u službenom glasilu Europske unije,
– je za te prozore i vrata potvrđena sukladnost s tim tehničkim specifikacijama,
– su ti prozori i vrata uporabljivi u Republici Hrvatskoj s obzirom na
zemljopisne, klimatske i druge osobitosti Republike Hrvatske.
(2) U građevinu koja se izvodi prema građevinskoj dozvoli čiji je sastavni dio
glavni projekt izrađen u skladu s tehničkim specifikacijama na koje upućuje ovaj
Propis, prozori i vrata iz stavka 1. ovoga članka smiju se ugraditi ako imaju
odgovarajuća ili povoljnija tehnička svojstva, ako je to određeno izvedbenim
projektom i ako je u skladu s tim projektom utvrđeno da je uporabljiv za tu
građevinu uključujući uvjete njihove ugradbe i utjecaje okoline.

Članak 17.

Prilog iz članka 7. stavka 1. ovoga Propisa sastavni je dio ovoga Propisa.

Članak 18.

Ovaj Propis stupa na snagu osmog dana od dana objave u »Narodnim novinama«.

Klasa: 360-01/06-04/2
Urbroj: 531-01-266-06-11
Zagreb, 1. lipnja 2006.

Ministrica
**Marina Matulović Dropulić, dipl. ing. arh**., v. r.

PRILOG

»TEHNIČKA SVOJSTVA I DRUGI ZAHTJEVI ZA PROZORE I VRATA, TE NAČIN POTVRĐIVANJA
SUKLADNOSTI«

**1. Područje primjene**1.1. Ovim se Prilogom sukladno članku 7. stavku 1. ovoga Propisa određuju
tehnička svojstva i drugi zahtjevi za prozore i vrata, te način potvrđivanja
sukladnosti prozora i vrata, ako ovim Popisom nije drukčije propisano.
1.2. Tehnička svojstva i drugi zahtjevi, te potvrđivanje sukladnosti prozora i
vrata određuju se odnosno provode, ovisno o vrsti prozora i/ili vrata, prema
normama iz točke 6.2.1. ovoga Priloga, normama na koje te norme upućuju i
odredbama ovoga Propisa, te u skladu s posebnim propisom.
**2. Specificirana svojstva, potvrđivanje sukladnosti i označavanje
2.1. Specificirana svojstva**2.1.1. Tehnička svojstva prozora i vrata, ovisno o vrsti prozora odnosno vrata
moraju ispunjavati opće i posebne zahtjeve bitne za njihovu krajnju namjenu u
građevini i moraju biti specificirana prema normi HRN EN 14351-1 odnosno prema
posebnom propisu.
2.1.2. Prozori i vrata prema podjeli u normi HRN EN 14351-1, te ostali prozori i
vrata na koje se odnose zahtjevi otpornosti na opterećenje vjetrom,
vodonepropusnosti, propusnosti zraka, prolaska topline i zvučne izolacije,
moraju se specificirati prema toj normi.
2.1.3. Prozori i vrata koji se nalaze između prostora različitih požarnih
sektora glede otpornosti na požar i propuštanja dima moraju se specificirati u
skladu s posebnim propisom.
2.1.4. Svojstva prozora i vrata moraju biti specificirana u projektu građevine.
2.1.4.1. Svojstvo propusnosti zraka obvezno se specificira.
2.1.4.2. Svojstvo otpornosti na opterećenje vjetrom, vodonepropusnosti, prolaska
topline, zvučne izolacije te otpornost na požar i propuštanje dima mora se
specificirati u ovisnosti o namjeni i položaju prozora ili vrata u građevini i
uvjetima njezine uporabe.
**2.2. Potvrđivanje sukladnosti**2.2.1. Potvrđivanje sukladnosti prozora i/ili vrata na koje se primjenjuje ovaj
Prilog glede svojstava propusnosti zraka, otpornosti na opterećenje vjetrom,
vodonepropusnosti, prolaska topline i zvučne izolacije provodi se, ovisno o
vrsti prozora odnosno vrata, prema odredbama Dodatka ZA norme HRN EN 14351-1, te
odredbama ovoga Priloga i posebnog propisa.
**2.3. Označavanje**2.3.1. Prozori i vrata označavaju se, na otpremnici i na prozoru ili vratima
prema normi HRN EN 14351-1. Oznaka mora obvezno sadržavati upućivanje na tu
normu, a u skladu s posebnim propisom.
2.3.2. Oznaka iz točke 2.3.1 ovoga Priloga obvezno sadržava iskazanu obavijest o
svojstvima propusnosti zraka te o ostalim svojstvima (kao što su: otpornost na
opterećenje vjetrom, vodonepropusnost, prolaz topline, zvučna izolacija te
otpornost na požar i propuštanje dima) kada se ta svojstva, u ovisnosti o
namjeni i položaju prozora ili vrata u građevini i uvjetima njezine uporabe,
specificiraju projektom građevine.
**3. Ispitivanje**3.1. Ispitivanje svojstava propusnosti zraka, otpornosti na opterećenje vjetrom,
vodonepropusnosti, prolaska topline i zvučne izolacije prozora i vrata i
uzimanje i priprema uzoraka za ispitivanje, ovisno o vrsti prozora i vrata,
provodi se prema normama na koje upućuje norma iz točke 6.2.1. ovoga Priloga.
3.2. Ispitivanje prozora i/ili vrata na svojstva otpornosti na požar i na
propuštanje dima provodi se, ovisno o vrsti prozora odnosno vrata, prema
priznatom tehničkom pravilu iz točke 6.1.3. ovoga Priloga i priznatim tehničkih
pravilima na koje ono upućuje.
**4. Održavanje svojstava**4.1. Održavanje svojstva prozora i/ili vrata tijekom prijevoza, pretovara i
skladištenja mora se osigurati u skladu s uputom proizvođača.
**5. Projektiranje**5.1 Djelovanje vjetra određuje se proporcionalno referentnim brzinama vjetra
određenim normom nHRN ENV 1991-2-4 za odgovarajuću visinu ugradnje prozora
odnosno vrata.
**6. Popis priznatih tehničkih pravila i norma
6.1 Priznata tehnička pravila**6.1.2 Pravilnik o tehničkim normativima za projektiranje i izvođenje završnih
radova u građevinarstvu (»Službeni list« 21/90), te priznata tehnička pravila i
tehničke specifikacije na primjenu kojih ta priznata tehnička pravila upućuju.
6.1.3. Pravilnik u obaveznom atestiranju elemenata tipnih građevinskih
konstrukcija na otpornost prema požaru te o uvjetima kojima moraju udovoljavati
organizacije udruženog rada ovlaštene za atestiranje tih proizvoda (»Službeni
list« 24/90 i »Narodne novine« 47/97 i 68/00), te priznata tehnička pravila i
tehničke specifikacije na primjenu kojih ta priznata tehnička pravila upućuju.
**6.2 Norme za prozore i vrata**6.2.1.

|  |  |
| --- | --- |
| HRN EN 14351-1:2006 | Prozori i vrata – norma za proizvod, izvedbene značajke – 1. dio: Prozori i vanjska pješačka vrata bez otpornosti na požar i/ili propuštanje dima (EN 14351-1:2006) |
| HRN EN 1192:2001 | Vrata – Razredba zahtjeva čvrstoće (EN 1192:1999) |
| HRN EN 1529:2001 | Vratna krila – Visina, širina, debljina i pravokutnost – Razredba dopuštenih odstupanja  (EN 1529:1999) |
| HRN EN 1530:2001 | Vratna krila – Opća i lokalna ravnost – Razredba dopuštenih odstupanja (EN 1530:1999) |
| HRN EN 12207:2001 | Prozori i vrata – Propusnost zraka – Razredba (EN 12207:1999) |
| HRN EN 12208:2001 | Prozori i vrata – Vodonepropusnost – Razredba (EN 12208:1999) |
| HRN EN 12210:2001 | Prozori i vrata – Otpornost na opterećenje vjetrom – Razredba (EN 12210:1999) |
| HRN EN 12210/AC:2005 | Prozori i vrata – Otpornost na opterećenje vjetrom – Razredba (EN 12210:1999/AC:2002) |
| HRN EN 12217:2005 | Vrata – Sile otvaranja i zatvaranja – Zahtjevi i razredba (EN 12217:2003) |
| HRN EN 12219:2001 | Vrata – Klimatski utjecaji – Zahtjevi i razredba (EN 12219:1999) |
| HRN EN 12608:2003 | Profili od neomekšanog polivinil-klorida (PVC-U) za proizvodnju prozora i vrata – Razredba, zahtjevi i ispitne metode (EN 12608:2003) |
| HRN EN 13115:2001 | Prozori – Razredba mehaničkih svojstava – Vertikalno opterećenje, torzija i sile otvaranja i zatvaranja (EN 13115:2001) |
| HRN EN 179:2001 | Građevni okovi – Dijelovi izlaza za nuždu s kvakom ili pritisnom pločom -– Zahtjevi i metode ispitivanja (EN 179:1997+A1:2001) |
| HRN EN 179/A1/AC:2003 | Građevni okovi – Dijelovi izlaza za nuždu s kvakom ili pritisnom pločom – Zahtjevi i metode ispitivanja (EN 179:1997/A1:2001/AC:2002) |
| HRN EN 1125:2003 | Građevni okovi – Dijelovi izlaza za nuždu s pritisnom šipkom – Zahtjevi i ispitne metode (EN 1125:1997+A1:2001) |
| HRN EN 1125/A1/AC:2005 | Građevni okovi – Naprave izlaza za nuždu s pritisnom horizontalnom šipkom – Zahtjevi i ispitne metode (EN 1125:1997/A1:2001/AC:2002) |
| HRN EN ISO 10077-1:2002 | Toplinske značajke prozora, vrata i zaslona – Proračun koeficijenta prolaska topline – 1. dio: Pojednostav­njena metoda (ISO 10077-1:2000; EN ISO 10077-1:2000) |
| HRN EN ISO 10077-2:2004 | Toplinske značajke prozora, vrata i zaslona – Proračun koeficijenta prolaska topline – 2. dio: Numerička metoda za okvire (ISO 10077-2:2003; EN ISO 10077-2:2003) |

6.2.2. Ministar ovlašten za donošenje ovoga Propisa posebnom odlukom će
utvrđivati popis ostalih norma bitnih za primjenu ovoga Propisa i norma na koje
upućuje norma iz točke 6.2.1. ovoga Priloga. Ova odluka objavljuje se na WEB
stranicama Ministarstva zaštite okoliša, prostornog uređenja i graditeljstva.
 **6.3 Norme za određivanje djelovanja vjetra**

|  |  |  |
| --- | --- | --- |
| 6.3.1. | nHRN ENV 1991-2-4 | Eurokod 1: Osnove projektiranja i djelovanja na konstrukcije – 2-4– dio: Djelovanja na konstrukcije – Opterećenje vjetrom (ENV 1991-2-3:1995) |

Ostalo, NN 69/2006-1661
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)